**PRIMJENA KNJIŽNIČNIH STANDARDA NA OBRADU GRAĐE IZ FONDA GRAFIČKE ZBIRKE NACIONALNE I SVEUČILIŠNE KNJIŽNICE U ZAGREBU :**

**OD PRVOG SEMINARA ARHIVI, KNJIŽNICE, MUZEJI : ŠTO SE OSTVARILO?**

**Mikica Maštrović**

Nacionalna i sveučilišna knjižnica u Zagrebu, Grafička zbirka

mmastrovic@nsk.hr

Knjižničare, muzealce i arhiviste, kao posrednike između zabilježenog i pohranjenog znanja zaokuplja isti problem, kako analizirati, interpretirati i kako ono bitno označiti i pohraniti da bi se ponovo, na zahtjev korisnika, moglo pronaći.

Specifičnost pojedinih vrsta građe dovodi do različitih interpretacija informacija koje odražavaju raznolikost kulturne baštine, ali otežavaju interoperabilnost informacijskih sustava. U sagledavanju složenih odnosa među dokumentacijom i predmetima dokumentiranja umnogome je korisna metodologija koju uvodi studija FRBR, ali i ABC ontologija. Upravo su oni približili različitu građu, ali i ukazali da se razlike između tradicionalnog AACR-a i FRBR-a trebaju premostiti te tako nastaje novi RDA standard.

Prvi seminar Arhivi, knjižnice, muzeji : mogućnosti suradnje u okruženju globalne informacijske infrastrukture održan je u Rovinju 1997. godine, proizašao je iz ideje o nužnosti otvaranja knjižnica prema srodnim ustanovama. Tada vodeći radionicu Formalna katalogizacija, na kojoj smo pokušali utvrditi postoje li zajednički elementi formalnog opisa građe za knjižnice, muzeje i arhive, te odrediti koji su to elementi, bili su temelj za stvaranje standarda za opis muzejske građe.

Rezultat našeg nastojanja možemo pokazati danas, kada je iz tiska izišao prijevod Međunarodnog standarda za bibliografski opis : objedinjeno izdanje i kada ponosno možemo ustvrditi da je naš put bio uspješan.